นายกรัฐมนตรี สั่งทุกเหล่าทัพช่วยเหลือประชาชนที่ได้รับผลกระทบจากสถานการณ์น้ำท่วมจนกว่าสถานการณ์จะคลี่คลาย
จากสถานการณ์ฝนตกหนักต่อเนื่อง ทำให้มีปริมาณน้ำไหลเข้าท่วมพื้นที่ต่างๆ ทั่วประเทศ    ส่งผลให้พี่น้องประชาชนได้รับผลกระทบเป็นวงกว้าง พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้สั่งการให้กองทัพไทยและเหล่าทัพ ระดมกำลังให้ความช่วยเหลือประชาชนที่ได้รับผลกระทบจากสถานการณ์น้ำท่วมอย่างเร่งด่วน นั้นกองทัพไทย โดยกองบัญชาการกองทัพไทย กองทัพบก กองทัพเรือ กองทัพอากาศ และสำนักงานตำรวจแห่งชาติ จัดกำลังพลพร้อมยุทโธปกรณ์ บูรณาการความร่วมมือกับหน่วยงานต่างๆ ในพื้นที่ตำบลป่างิ้ว อำเภอเมือง จังหวัดอ่างทอง เข้าทำการช่วยเหลือผู้ประกอบการฟาร์มนกกระทา ซึ่งได้รับความเสียหายจากเหตุอุทกภัย ทำให้นกกระทาจมน้ำตายจำนวน 250,000 ตัว  ซึ่งกองทัพได้เข้าช่วยขนย้ายนก ผลิตภัณฑ์ปุ๋ยและอาหารสัตว์ ไปยังพื้นที่ปลอดภัยเป็นการเร่งด่วน พร้อมทั้งจัดเจ้าหน้าที่ผู้เชี่ยวชาญร่วมปรับสภาพน้ำที่เริ่มเน่าเสียให้กลับมามีคุณภาพที่ดีขึ้น นอกจากนี้ ยังได้นำน้ำดื่มสะอาดและอาหารปรุงสุก ไปแจกจ่ายให้กับประชาชนในชุมชนใกล้เคียงที่ได้รับผลกระทบกองทัพไทย พร้อมให้ความช่วยเหลือประชาชน อย่างเต็มความสามารถจนกว่าสถานการณ์จะคลี่คลาย